b'\n_START_ARTICLE_\nChicago\n_START_SECTION_\nHistorie\n_START_PARAGRAPH_\nI l\xc3\xb8pet av 1700-tallet var Chicago bebodd av prim\xc3\xa6rt den indianske Potawatomi-stammen, som tok plassen til Miami-, Sauk- and Fox-stammene som hadde kontrollert omr\xc3\xa5det tidligere. Navnet Chicago er den franske stavem\xc3\xa5ten av det algonkinske ordet shikaakwa med dobbeltbetydningen \xc2\xabskunk\xc2\xbb og \xc2\xabvill-l\xc3\xb8k\xc2\xbb p\xc3\xa5 grunn av den f\xc3\xa6le, r\xc3\xa5tne lukten fra en type l\xc3\xb8kplante som p\xc3\xa5 den tiden vokste langs Chicagoelven. P\xc3\xa5 et beslektet algonkinsk spr\xc3\xa5k, abenaki, heter \xc2\xabstinkdyr\xc2\xbb segogw, som p\xc3\xa5 engelsk ble oppfattet som \xc2\xabskunk\xc2\xbb og gikk inn i engelsk spr\xc3\xa5k som navn p\xc3\xa5 stinkdyret._NEWLINE_Jean Baptiste Pointe du Sable var en haiter av afrikansk opphav og var den f\xc3\xb8rste som ikke var fra amerikanske urfolk som bosatte seg permanent ved Chicagoelven. Han bygde en g\xc3\xa5rd ved den nordre siden av elvemunningen i 1780-\xc3\xa5rene Som f\xc3\xb8lge av Greenville-avtalen fra 1795, etter urbefolkningens tap i slaget ved Fallen Timbers i den nordvestlige indianerkrig, fikk USA rettighetene til et landomr\xc3\xa5de som l\xc3\xa5 ved munningen av \xc2\xabChikago River\xc2\xbb. I 1803 ble Fort Dearborn etablert p\xc3\xa5 den s\xc3\xb8ndre elvebredden. Fortet var i bruk frem til 1837, bortsett fra tidsrommet 1812 til 1816 da det ble \xc3\xb8delagt under Fort Dearborn-massakren som f\xc3\xb8lge av 1812-krigen.\n_START_SECTION_\nIndustrialisering og vekst\n_START_PARAGRAPH_\nChicago by ble grunnlagt 12. august 1833, byen hadde p\xc3\xa5 det tidspunkt 350 innbyggere. De opprinnelige yttergrensene av byen ble utgjort av gatene Kinzie, Desplaines, Madison og State Street, som innrammet et omr\xc3\xa5de p\xc3\xa5 ca. 1\xc2\xa0km\xc2\xb2._NEWLINE_F\xc3\xb8r det var g\xc3\xa5tt syv \xc3\xa5r, hadde befolkningen i den opprinnelige franske og indianske byen \xc3\xb8kt til ca. 4\xc2\xa0000 innbyggere, og i 1870 var innbyggertallet kommet opp i 300\xc2\xa0000. Chicago ble tilst\xc3\xa5tt bystatus 4. mars 1837 av delstaten Illinois. \xc3\x85pningen av Illinois- og Michigan-kanalen i 1848 gjorde det mulig med shipping over De store sj\xc3\xb8er gjennom Chicago til Mississippi-elven og videre til Mexicogulfen. Den f\xc3\xb8rste jernbanelinjen til Chicago, Galena & Chicago Union Railroad, ble ferdigstilt samme \xc3\xa5r.\n_START_SECTION_\nDen store brannen i 1871\n_START_PARAGRAPH_\nMesteparten av bebyggelsen i Chicago bestod av trehus. Ogs\xc3\xa5 mange av gatene og fortauene var bygget av tre. Dette f\xc3\xb8rte ofte til branner. Etter t\xc3\xb8rkesommeren 1871 var brannfaren overhengende i hele Midtvesten. 7.-8. oktober ble fire kvartaler i Chicago herjet av en brann som raste i 16 timer f\xc3\xb8r den ble slokket. Den var et forvarsel om det som skulle komme. Om kvelden 8. oktober gikk alarmen p\xc3\xa5 nytt, og denne brannen utviklet seg til \xc3\xa5 bli den antagelig mest omfattende bybrannen i fredstid noensinne (om enn ikke den som krevde flest menneskeliv). Da brannen d\xc3\xb8de ut tidlig 10. oktober, l\xc3\xa5 1/3 av byen i aske, deriblant mesteparten av sentrum. 250-300 mennesker var omkommet, 17\xc2\xa0500 bygninger var \xc3\xb8delagt, og nesten 100\xc2\xa0000 av byens 300\xc2\xa0000 innbyggere var hjeml\xc3\xb8se._NEWLINE_Brann\xc3\xa5rsaken ble aldri funnet (at brannen skal ha startet fordi en ku sparket over ende en fj\xc3\xb8slykt i l\xc3\xa5ven til en Catherine O\'Leary, er en avisand, skapt av Chicago Republican). Brannens voldsomme omfang skyldtes en uheldig kombinasjon av t\xc3\xb8rke, sterk vind og at en brannvakt feilvurderte retningen da han s\xc3\xa5 ildskj\xc3\xa6ret mot himmelen. I tillegg var brannfolkene utslitt etter alle brannene i uken f\xc3\xb8r, og mye av utstyret var til reparasjon eller delvis \xc3\xb8delagt._NEWLINE_Noen vil si at katastrofen har ledet til den utbredte tradisjonen hvor de fleste av Chicagos bygninger n\xc3\xa5 er bygget av murstein og st\xc3\xa5l. Samtidig som brannen var katastrofal, har historien vist at den kan ha v\xc3\xa6rt til gagn for byen og forstedene. Den ga byplanleggerne en sjanse til \xc3\xa5 begynne med blanke ark og rette opp feilene fra fortiden. Det viste seg i noen grad allerede i 1874: En ny bybrann fulgte et lignende forl\xc3\xb8p. Den fort\xc3\xa6rte trehus som ikke hadde brent i 1871 og rykket raskt frem fra kvartal til kvartal. Men denne gang klarte brannvesenet \xe2\x80\x93 med st\xc3\xb8tte i en rad murhus og vann fra et intakt vannverk uten tretak \xe2\x80\x93 \xc3\xa5 stanse brannen f\xc3\xb8r den n\xc3\xa5dde sentrum. I de neste \xc3\xa5rene ble det stor byggevirksomhet, verdens f\xc3\xb8rste skyskraper ble bygget, gatenettet ble et standard rutem\xc3\xb8nster, og byens posisjon som transportsenteret i USA ble befestet. Alt dette bidro til en langsiktig ramme for robust og fortsatt vekst.\n_START_SECTION_\nHaymarketoppt\xc3\xb8yene 1886\n_START_PARAGRAPH_\n4. mai 1886 kom det til oppt\xc3\xb8yer da streikende arbeidere demonstrerte p\xc3\xa5 Haymarket-torget for 8 timers arbeidsdag. To hundre politimenn gikk til angrep for \xc3\xa5 oppl\xc3\xb8se demonstrasjonen, da noen med ett kastet en bombe fra en sidegate. I kaoset som fulgte begynte politiet og noen av arbeiderne \xc3\xa5 skyte p\xc3\xa5 hverandre. Da r\xc3\xb8yken lettet, hadde syv politimenn og tre ganger s\xc3\xa5 mange arbeidere blitt d\xc3\xb8delig s\xc3\xa5ret._NEWLINE_Stedet for hendelsene ble  25. mars 1992 et minnesmerke for Chigaco og minnesmerket i Forest Park rett ved ble oppf\xc3\xb8rt i National Register of Historic Places og anerkjent som et nasjonalt minnemerke 18. februar 1997.\n_START_SECTION_\nIroquois Theatre-brannen 1903\n_START_PARAGRAPH_\n30. desember 1903 antente en \xc3\xb8delagt buelampe er sceneteppe i Iroquois Theatre. Snart stod bygningen i full fyr, og over 2000 mennesker \xe2\x80\x93 mange barn \xe2\x80\x93 fors\xc3\xb8kte \xc3\xa5 presse seg ut gjennom den eneste utgangsd\xc3\xb8ren; n\xc3\xb8dutgangene var ikke fullf\xc3\xb8rt. Mange ble trammpet i hjel. Over 600 omkom i Chicagos mest d\xc3\xb8dbringende brann.\n_START_SECTION_\nBybilde\n_START_PARAGRAPH_\nHele det urbane omr\xc3\xa5det rundt byen kalles ofte for Chicagoland og strekker seg inn i nabostatene b\xc3\xa5de i nord (Wisconsin) og \xc3\xb8st (Indiana). Dette urbane omr\xc3\xa5det og har nesten 10 millioner innbyggere. Cook County, hvor Chicago er fylkessete har rundt 5,3 millioner innbyggere.\n_START_SECTION_\nBydeler\n_START_PARAGRAPH_\nChicago by er delt inn i fire hovedomr\xc3\xa5der: Downtown (som inneholder \xc2\xabThe Loop\xc2\xbb), North Side, South Side og West Side. P\xc3\xa5 slutten av 1920-tallet delte sosiologer ved University of Chicago inn i 77 forskjellige bydeler med hver sine kjennetegn. Avgrensningen av disse omr\xc3\xa5dene er klarere definert enn de 210 bydelene, noe som gj\xc3\xb8r dem lettere \xc3\xa5 sammenligne. Blant kriteriene har blant annet v\xc3\xa6rt hvilke innvandrergrupper som har sl\xc3\xa5tt seg ned i de ulike nabolagene._NEWLINE_B\xc3\xa5de gentrifisering og ny innvandring har imidlertid gjort at det er stadig endring i dette bildet og i de ulike str\xc3\xb8kenes karakter og kjennetegn. Dette har ogs\xc3\xa5 delvis v\xc3\xa6rt en bevisst politikk fra byen side, i et \xc3\xb8nske om \xc3\xa5 l\xc3\xb8fte de d\xc3\xa5rligste str\xc3\xb8kene. Videre, og dels av samme grunn f\xc3\xa5r ofte nye prosjekter i gamle saneringomr\xc3\xa5der ogs\xc3\xa5 nye navn._NEWLINE_Downtown er byens n\xc3\xa5v\xc3\xa6rende og historiske sentrum, med blant annet Grant Park, Millennium Park Art Institute of Chicago og den kjente skyskraperbebyggelsen. Byens handelssentrum det s\xc3\xa5kalte \xc2\xabThe Loop\xc2\xbb som er et rektangul\xc3\xa6rt omr\xc3\xa5de best\xc3\xa5ende av \xc3\xa5tte ganger fire kvartaler omgitt av byens metrolinje som her g\xc3\xa5r i en sirkel over gateniv\xc3\xa5, p\xc3\xa5 h\xc3\xb8yde med bygningenes andre etasje._NEWLINE_North Side, med Lincoln Park og nabolaget med samme navn er hovedsakelig et relativt eksklusivt, men ogs\xc3\xa5 tett befolket boligomr\xc3\xa5de. Omr\xc3\xa5det grenser til Downtown i s\xc3\xb8r og f\xc3\xb8lger kysten av Lake Michigan nordover._NEWLINE_South Side grenser til Downtown i nord og f\xc3\xb8lger kysten av Lake Michigan s\xc3\xb8rover, mot University of Chicago. Dette er den st\xc3\xb8rste bydelen, som alene dekker rundt 60\xc2\xa0% av byen areal. Bydelen er tradisjonelt den d\xc3\xa5rligst stilte med hensyn til inntekt, utdannelse og andre sosiale m\xc3\xa5lekriterier, og er borgermester Richard M. Daleys hjemomr\xc3\xa5de. Bydelen har v\xc3\xa6rt under sterk utvikling de siste 20 \xc3\xa5rene. I Chicagos s\xc3\xb8knad for OL 2016 er det s\xc3\xa6rlig i dette omr\xc3\xa5det som skal utvikles med hensyn til investeringer og nybygging av anlegg og infrastruktur._NEWLINE_West Side er omr\xc3\xa5det beliggende rett vest for Downtown og noen av nabolagene i dette omr\xc3\xa5det har i de senere \xc3\xa5rene v\xc3\xa6rt plaget av et visst forfall.\n_START_SECTION_\nArkitektur\n_START_PARAGRAPH_\nSom en f\xc3\xb8lge av den store bybrannen i 1871 f\xc3\xb8rte dette til en ny byplanlegging, hvor en startet med blanke ark. Dette f\xc3\xb8rte til en av de st\xc3\xb8rste byggeboomer i amerikansk historie. Gjenoppbyggingen engasjerte de fremste arkitektene i USA. Dette har f\xc3\xb8rt til at arkitekturen i Chicago er mest kjent for sin originalitet mer enn at denne bygger p\xc3\xa5 historiske tradisjoner._NEWLINE_Dette skyldes s\xc3\xa6rlig Louis Sullivan, som var sentral i den arkitektoniske tenkningen rundt utviklingen av byen. I erkjennelsen av at skyskrapere representerte noe helt nytt innen arkitekturen, m\xc3\xa5tte ogs\xc3\xa5 disse l\xc3\xb8srive seg fra andre typer bygningers uttrykk og understreke bygningenes vertikale natur. Denne arkitekturformen og tenkningen rundt arkitektur som ble utviklet av Sullivan og hans elever, herunder Frank Lloyd Wright ble senere kjent som Chicagoskolen av historikere._NEWLINE_Home Insurance Building fra 1884, revet i 1931, blir regnet som verdens f\xc3\xb8rste skyskraper. Dette var den f\xc3\xb8rste som ble bygget i st\xc3\xa5l og betong bygget i en st\xc3\xa5lramme i stedet for \xc3\xa5 bruke st\xc3\xb8pejern som st\xc3\xb8ttemateriale. Selv om akkurat Home Insurance Building ble kledd med murstein og naturstein, kjennetegnes denne arkitekturen med bruk av store flater med glass i fasadene, i tillegg til bruk av naturstein, herunder marmor. I dag er Chicago preget at den h\xc3\xb8ye \xc2\xabskyline\xc2\xbb og den tette bebyggelsen, noe som gj\xc3\xb8r at byen er kalt den h\xc3\xb8yeste og tetteste i verden._NEWLINE_Mest kjent er bebyggelsen langs Chicagoelven og mot Michigansj\xc3\xb8en. En av de eldste og fortsatte blant verdens h\xc3\xb8yeste bygninger er Merchandise Mart fra 1930 som ligger der hvor elvens nordlige og s\xc3\xb8rlige l\xc3\xb8p m\xc3\xb8tes. De h\xc3\xb8yeste bygningene i dag er Willis Tower (tidligere kjent som Sears Tower, 442 meter h\xc3\xb8y), Trump International Hotel and Tower, Aon Center (tidligere kjent som ESSO-bygningen) og John Hancock Center._NEWLINE_Byens arkitektur er imidlertid en sv\xc3\xa6rt variert blanding av h\xc3\xb8yhus med b\xc3\xa5de kontorer og leiligheter, mellomstore bygninger og lavhusbebyggelse, herunder eneboliger. Store omr\xc3\xa5der i innlandet et stykke fra Lake Michigan blir kalt for bungalow-beltet. Dette er kjennetegnet av eneboliger bygget p\xc3\xa5 tidlig 1900-tallet og fram til andre verdenskrig. En av byens forsteder er Oak Park, hjemstedet til den kjente arkitekten Frank Lloyd Wright._NEWLINE_Fra 1963 har det utviklet seg en ny \xc2\xabChicagoskole\xc2\xbb, s\xc3\xa6rlig knyttet rundt ideene om strukturer utviklet av den bangladesh-amerikanske arkitekten og formgiveren Fazlur Khan. Denne formgivningen, kalt \xc2\xabframed tube structure\xc2\xbb har ligget til grunn for utviklingen av b\xc3\xa5de Sears Tower og John Hancock Center og en rekke av de aller h\xc3\xb8yeste skyskraperne som ble bygget siden. \xc2\xabFrame tube structure\xc2\xbb bygger p\xc3\xa5 bygningskonstruksjon med bygningen rundt en tre-dimensjonal hul tube eller r\xc3\xb8r._NEWLINE_Skyskraperen Chicago Spire skulle bli Nord-Amerikas h\xc3\xb8yeste frittst\xc3\xa5ende bygning og verdens h\xc3\xb8yeste bygning utelukkende til boligform\xc3\xa5l, men arbeidet ble innstilt i 2008.\n_START_SECTION_\nSamferdsel\n_START_PARAGRAPH_\nChicago er USAs st\xc3\xb8rste og verdens tredje st\xc3\xb8rste transportknutepunkt, etter Hongkong og Singapore. Byens hovedflyplass O\'Hare internasjonale lufthavn er den nest mest trafikkerte flyplassen. Chicago er den eneste byen i USA hvor seks s\xc3\xa5kalte klasse 1-veier og ni Interstate Highway m\xc3\xb8tes. Videre er byen ogs\xc3\xa5 et jernbaneknutepunkt._NEWLINE_I en periode frem til 1950-\xc3\xa5rene hadde Chicago verdens mest omfattende sporveissystem. Trikkene gikk ogs\xc3\xa5 fra by til by - for eksempel Electrolinerne p\xc3\xa5 ruten Chicago-Milwaukee. Men etter hvert ble trikkene erstattet med busser og biler. Den siste bytrikken ble nedlagt i 1958, selv om Electrolinerne var i drift til 1963, og togene p\xc3\xa5 ruten Chicago-Michigan City g\xc3\xa5r fortsatt som mellombytrikker gjennom enkelte bygater. Nedleggelsen av trikken f\xc3\xb8rte til bilk\xc3\xb8er og kaos i gatene, og gateutvidelser og nye motorveier trakk bare til seg enda flere biler og forverret situasjonen ytterligere. I dag koster bilk\xc3\xb8ene i Chicago anslagsvis 7,3 milliarder dollar bare i tapt tid._NEWLINE_Som et ledd i en overordnet politikk for \xc3\xa5 begrense bilkj\xc3\xb8ring i byens sentrum, har ogs\xc3\xa5 myndighetene i de senere \xc3\xa5rene knyttet Chicagos forsteder til byens omfattende lokaltransportnett, best\xc3\xa5ende av b\xc3\xa5de metro og busslinjer, administrert av Chicago Transit Authority (CTA). I 2010 betjente CTA Chicago by og 35 forsteder med tilsammen 3,8 mill. innbyggere. Ogs\xc3\xa5 byens to store flyplasser O\'Hare og Midway er knyttet til dette nettet. To av metrolinjene (blant annet til O\'Hare) opereres p\xc3\xa5 24-timers basis, og dette gj\xc3\xb8r byen til en av de f\xc3\xa5 byene i verden med et slikt tilbud. I 2010 hadde CTA 517 mill. passasjerer, hvorav 211 mill. med metroen (fordelt p\xc3\xa5 \xc3\xa5tte linjer) og 306 mill. med busser (fordelt p\xc3\xa5 129 ruter). Hertil kom passasjerer med andre busselskaper, lokaltog og fjerntog. Persontrafikken med tog er USAs mest omfattende utenom Nord\xc3\xb8stkorridoren._NEWLINE_Byen har et omfattende nettverk av sykkelstier og med utleie av sykler. Det er rundt 160\xc2\xa0km med sykkelfiler og det utbygges fortsatt en rekke egne sykkelstier adskilt fra den \xc3\xb8vrige trafikken.\n_START_SECTION_\nChicagoelven og vannveiene\n_START_PARAGRAPH_\nChicagoelven er en viktig forbindelseslinjer mellom vannveiene fra De store sj\xc3\xb8er og gjennom Mississippi-bassenget til Mexicogolfen. Elven er ogs\xc3\xa5 kjent for 1900-tallets byggeteknikk, etter at Generalforsamlingen i Illinois i 1887 vedtok \xc3\xa5 snu vannf\xc3\xb8ringen i elven gjennom bygging av sluser og etableringen av Chicago Sanitary and Ship Canal i 1900. Dette b\xc3\xa5de for \xc3\xa5 sikre byen Chicagos vanntilgang, men ogs\xc3\xa5 for \xc3\xa5 utvide navigasjonsmulighetene p\xc3\xa5 elven. I 1999 ble dette anlegget utnevnt til et \'Civil Engineering Monument of the Millennium\' av American Society of Civil Engineers (ASCE). P\xc3\xa5 dette tidspunktet ble elven av mange kalt \xc2\xabThe Stinking River\xc2\xbb (\xc2\xabDen stinkende elven\xc2\xbb) p\xc3\xa5 grunn av de store mengdene med avl\xc3\xb8psvann som ble t\xc3\xb8mt i elven av Chicagos voksende industri. Helt fram til 1980-tallet var elven sv\xc3\xa6rt forurenset og ofte fylt med s\xc3\xb8ppel og avfall, den dav\xc3\xa6rende borgermesteren Richard M. Daley beordret et omfattende oppryddingsprogram som et ledd i byens forskj\xc3\xb8nnelse.\n_START_SECTION_\nKultur\n_START_PARAGRAPH_\nChicago er kjent for sine lange tradisjoner innen b\xc3\xa5de teater og musikk, herunder Chicago-blues og -soul.\n_START_SECTION_\nDemografi\n_START_PARAGRAPH_\nInnbyggertallet vokste lenge voldsomt \xe2\x80\x93 fra 4470 i 1840, 298\xc2\xa0977 i 1870, ca. 334\xc2\xa0000 under brannen i 1871, 3\xc2\xa0376 438 i 1930 og 3\xc2\xa0620\xc2\xa0962 i 1950. Siden har det avtatt, s\xc3\xa6rlig i 1970- og 1980-\xc3\xa5rene \xe2\x80\x93 til 2\xc2\xa0695\xc2\xa0598 i 2010._NEWLINE_If\xc3\xb8lge befolkningsunders\xc3\xb8kelsen for perioden 2005-2007 gjennomf\xc3\xb8rt av U.S. Census Bureau, utgj\xc3\xb8re etnisk hvite amerikanere 37,6% av byens befolkning, mens afroamerikanere utgjorde 35,0%. Folk med asiatisk bakgrunn utgjorde 4,9%, mens latinamerikanere utgjorde 28,1\xc2\xa0%. De resterende ans\xc3\xa5 seg for \xc3\xa5 tilh\xc3\xb8re flere av disse gruppene eller andre etniske grupper._NEWLINE_Det har v\xc3\xa6rt en omfattende innvandring til byen gjennom \xc3\xa5rene, ogs\xc3\xa5 fra Norge. I 1920 bodde det i Chicago rundt 50\xc2\xa0000 innvandrere fra Norge i byen, noe som gjorde den til den dav\xc3\xa6rende tredje st\xc3\xb8rste norske byen etter Oslo og Bergen. Polsk-amerikanere i byen anser byen for \xc3\xa5 v\xc3\xa6re den nest st\xc3\xb8rste polske byen, etter Warszawa.\n_START_SECTION_\nReligion\n_START_PARAGRAPH_\nDen brede befolkningsmessige sammensetningen avspeiler ogs\xc3\xa5 at det blir praktisert en rekke ulike religioner i byen. Ulike  kristne menigheter som ortodokse, katolske og protestantiske er spredt rundt i byen, side om side med j\xc3\xb8diske, islamske, buddhistiske, hinduistiske, zoroastristiske, sikh, bahai og andre._NEWLINE_Byen er sete for det katolske Chicago erkebisped\xc3\xb8mme med rundt 2\xc2\xa0323\xc2\xa0000 medlemmer i fylkene Cook (inklusive byen Chicago) og Lake.\n_START_SECTION_\nIdrett\n_START_PARAGRAPH_\nHjemby til NFL-laget Chicago Bears som spiller sine hjemmekamper p\xc3\xa5 Soldier Field i bydelen Near South Side, NBA-laget Chicago Bulls og NHL-laget Chicago Blackhawks som begge spiller sine hjemmekamper i United Center i bydelen Near West Side, MLS-laget Chicago Fire, som spiller sine hjemmekamper p\xc3\xa5 Toyota Park i Bridgeview om lag 2 mil s\xc3\xb8r for Chicago sentrum. Chicago huser ogs\xc3\xa5 to MLB-lag, Chicago Cubs og Chicago White Sox. Cubs spiller sine hjemmekamper p\xc3\xa5 Wrigley Field i bydelen North Side, mens White Sox spiller sine hjemmekamper p\xc3\xa5 Guaranteed Rate Field, i bydelen South Side. Kampen mellom disse to lagene har flere navn, men blir vanligvis omtalt som "Crosstown Classic" eller "The Windy City Showdown". Lagene har m\xc3\xb8ttes 109 ganger, White Sox har vunnet 57 av kampene, Cubs 51, og \xc3\xa9n kamp har endt uavgjort.\n_START_SECTION_\nStyresett\n_START_PARAGRAPH_\nChicago er fylkessete for Cook County. Byen administrasjon er delt inn i en politisk forsamling, Chicago City Council og en ut\xc3\xb8vende virksomhet, ledet av borgermesteren._NEWLINE_Chicago City Council best\xc3\xa5r av femti direkte valgte s\xc3\xa5kalte \xc2\xabaldermen\xc2\xbb, eller representanter fra tilsvarende antall valgdistrikter i byen. De velges for fire \xc3\xa5r ad gangen. Sist det var valg av disse var 27. februar 2007, og samtlige bortsett fra en er fra Det demokratiske parti, noe som avspeiler dette partiets totale dominans over byen som har vart siden 1931. Den eneste representanten fra Det republikanske partiet, Brian Doherty, er valgt inn fra deler av byens nordvestlige sider, herunder omr\xc3\xa5dene ved O\'Hare internasjonale lufthavn. Han har imidlertid understreket at ogs\xc3\xa5 han st\xc3\xb8ttet byens demokratiske borgermester Richard M. Daley._NEWLINE_Borgermesteren leder byen ut\xc3\xb8vende myndighet, og velges for fire \xc3\xa5r ad gangen, uten begrensninger p\xc3\xa5 antall gjenvalg. Sammen med borgermesteren, velges ogs\xc3\xa5 byens administrative leder og \xc3\xb8konomiansvarlige direkte og adskilt fra borgermestervalget. Borgermestervalget avholdes siste tirsdag i februar i valg\xc3\xa5ret. Dersom ingen av kandidatene skulle f\xc3\xa5 over halvparten av stemmene, blir det holdt nyvalg i april, samme \xc3\xa5r._NEWLINE_Borgermesteren utnevner sjefen for politistyrken og brannvesenet. I tillegg har Chicagos borgermester f\xc3\xa5tt fullmakt fra delstatsforsamlingen til \xc3\xa5 utnevne lederen for byens offentlige skoler, men myndighet som vanligvis ligger p\xc3\xa5 delstatsniv\xc3\xa5.\n_START_SECTION_\nDagens politiske liv\n_START_PARAGRAPH_\nDagens politiske liv i Chicago er preget av Daleys sterke stilling. I april 2005 ble han av Time Magazine utnevnt til den dyktigste av borgermestrene i de fem st\xc3\xb8rste byene i USA, samtidig som de p\xc3\xa5pekte hans \xc2\xabkeiserlige\xc2\xbb stil og makt. Daley er kjent for \xc3\xa5 ha rustet opp og betydelig utvidet kollektivtilbudet, nettverket av sykkelstier, turismen, bygging av Millennium Park, styrket byens egne milj\xc3\xb8tiltak og milj\xc3\xb8krav til nye bygninger og utviklet flere av byens nedslitte str\xc3\xb8k._NEWLINE_Han har markert seg nasjonalt i USA p\xc3\xa5 venstresiden i amerikansk politikk, men sin tidlige motstand mot krigen i Irak, i sin sterke motstand mot spredning av h\xc3\xa5ndv\xc3\xa5pen og har innf\xc3\xb8rt et de facto forbud mot h\xc3\xa5ndv\xc3\xa5pen i Chicago. Han var blant de f\xc3\xb8rste som gikk ut med offentlig st\xc3\xb8tte til sin tidligere medarbeider Barack Obama, da denne erkl\xc3\xa6rte seg som presidentkandidat ved presidentvalget i USA 2008._NEWLINE_I det siste har han gjort seg bemerket i arbeidet med \xc3\xa5 f\xc3\xa5 Sommer-OL 2016 til Chicago, ref Chicagos s\xc3\xb8knad for OL 2016.\n_START_SECTION_\nN\xc3\xa6ringsliv\n_START_PARAGRAPH_\nChicago-omr\xc3\xa5det har USAs tredje st\xc3\xb8rste \xc3\xb8konomi, i 2007 ble dette beregnet til \xc3\xa5 utgj\xc3\xb8re en \xc3\xb8konomi p\xc3\xa5 USD 440 milliarder. Byen har ogs\xc3\xa5 blitt beskrevet som \xc3\xa5 ha den mest balanserte \xc3\xb8konomien i USA, blant annet fordi den er s\xc3\xa5 lite konsentrert om f\xc3\xa5 akt\xc3\xb8rer og spredt p\xc3\xa5 s\xc3\xa5 mange hender. MasterCard Worldwide Centers of Commerce Index har karakterisert Chicago som den fjerde mest viktige handelssenter i verden. I tillegg har i Chicago-omr\xc3\xa5det blitt startet flest nye virksomheter edller utvidelser av allerede eksisterende virksomheter i USA i seks av de siste syv \xc3\xa5rene. I 2008 ble Chicago plassert p\xc3\xa5 16.-plass p\xc3\xa5 UBSs liste over verdens rikeste byer._NEWLINE_Det er beregnet at byen med omegn har en samlet arbeidsstyrke p\xc3\xa5 4,25 millioner arbeidstakere,noe som gj\xc3\xb8r den til den nest st\xc3\xb8rste samlingen av arbeidskraft i USA._NEWLINE_Som finanssentrum, er byen Federal Reserves sjuende distrikt gjennom Federal Reserve Bank of Chicago, egen  aksjeb\xc3\xb8rs gjennom Chicago Stock Exchange og opsjonsb\xc3\xb8rsen Chicago Board Options Exchange og b\xc3\xb8rsen for derivater p\xc3\xa5 Chicago Mercantile Exchange. For \xc3\xb8vrig har byen en stor industri, blant annet trykkerier, forlag og matindustri. En rekke stor selskaper har sine hovedkontorer i byen, blant andre inne farmasi, som Baxter International, Abbott Laboratories og helsedivisjonen i General Electric. Utover 1800-tallet ble byen viktig som korn-mottak og distribusjon, og dette f\xc3\xb8rte til at utover p\xc3\xa5 1850- og 1860-tallet ble byen ogs\xc3\xa5 viktig innen slakterivirksomhet, s\xc3\xa6rlig oksekj\xc3\xb8tt og svin. \xc3\x85pningen av Illinois- og Michigan-kanalen i 1848 var en viktig forutsetning for denne utviklingen._NEWLINE_Byen er ogs\xc3\xa5 et viktig konferansesentrum. Byens st\xc3\xb8rste konferansesenter er McCormick Place, og dette er verdens tredje st\xc3\xb8rste. Byen er p\xc3\xa5 tredjeplass i USA (etter Las Vegas og Orlando) med hensyn til antall \xc3\xa5rlige avholdte konferanser. Chicago har elleve Fortune 500 selskaper, mens hele Chicagoland har ytterligere 21 Fortune 500 selskaper. Byen har videre 12 Fortune Global 500 selskaper og 17 Financial Times 500 selskaper. Byen har i tillegg et Dow 30 selskap: flyfabrikanten Boeing som flyttet hovedkvarteret til Chicago fra Seattle i 2001. Loughborough University i England har klassifisert Chicago som en \xc2\xabalfa\xe2\x88\x92verdensby\xc2\xbb i en unders\xc3\xb8kelse fra 2008.'